Štúrovo, Kamenín 8. mája (TASR) - Deň víťazstva nad fašizmom dnes oslávili v Štúrove na cintoríne padlých sovietskych vojakov a v Kameníne pri pamätníku najväčšej tankovej bitky na Slovensku počas 2. svetovej vojny.
Popri účastníkoch domáceho odboja sa na oslavách zúčastnili zástupcovia veľvyslanectiev Ruskej federácie, Ukrajiny a Bieloruska, ako aj predstavitelia štátnej správy a samosprávy Novozámockého okresu. Prítomní boli traja ruskí veteráni Veľkej vlasteneckej vojny - dvaja tankisti a jeden prieskumník, ktorí bojovali na Slovensku.
V Štúrove účastníci položili vence na hroby padlých a krátkymi prejavmi si pripomenuli význam ich obetí. V Kameníne doplnil pietny akt kladenia vencov kultúrny program, v ktorom sa predstavil miešaný spevácky zbor z Komjatíc.
Tanková bitka pri Kameníne pred 57 rokmi mala obdobný strategický charakter ako známa bitka v Ardenách. Nemci tam nasadili niekoľko tankových divízií a obávaných divízií SS, aby prelomili obkľúčenie okolo Budapešti, čo sa im nepodarilo. Urputnosť víťazného boja dosvedčuje 6000 padlých sovietskych vojakov a oveľa početnejšie straty na životoch na nemeckej strane.